Ego Bernardus, decanus christianitatis Barrensis, notum facio universis presentes litteras inspecturis quod, cum causa ageretur coram nobis inter Hugonem de Corcellis ex una parte et abbatissam de Poloingeio ex altera super quadam vinea sita in valle Seot, tandem presente magistro hospitalis videlicet D. et in consilio dicti H[ugonis] assistente nec aliquatenus contradicente, inter partes fuit compositum in hunc modum : quod dicta vinea remansit abbatisse, dicta vero abbatissa proinde reddidit dicto H[ugoni] octo solidos, ita etiam quod si forte aliquo super dicta vinea movente questionem contra abbatissam et ipsam subcombere contingeret, dictus H[ugo] teneretur abbatisse restituere octo solidos supradictos. Hanc vero compositionem fide interposita promisit dictus H[ugo] se bona fide integre servaturum. In hujus rei testimonium presentem paginam sigillo nostro sigillavimus. Actum anno gratie M° CC° octavo decimo, mense novembri.